ส่วนที่ 1

ข้อมูลสรุป (Executive Summary)

บริษัท ไทยออพติคอล กรุ๊ป จำกัด (มหาชน) (“บริษัทฯ”) ก่อตั้งขึ้นเมื่อวันที่ 8 มีนาคม 2534
โดยกลุ่มตระกูลประจักษ์ธรรม มีวัตถุประสงค์เพื่อขยายสายงานการผลิตเลนส์สายตาพลาสติก
จากเดิมที่กลุ่มตระกูลประจักษ์ธรรม ดำเนินธุรกิจผลิตเลนส์สายตากระจก มาตั้งแต่ปี 2505
และเมื่อเดือนธันวาคม 2546 บริษัทฯ ได้ซื้อหุ้นร้อยละ 99.99 ในบริษัท อุตสาหกรรมแว่นตาไทย
จำกัด (“บริษัทย่อย”) ซึ่งเป็นบริษัทที่ผลิตเลนส์สายตาแห่งแรกของกลุ่มตระกูลประจักษ์ธรรม
เข้าเป็นบริษัทย่อย

ปัจจุบันสินค้าของบริษัทฯ และบริษัทย่อย แบ่งออกเป็น 4 กลุ่มหลัก คือ

1.  เลนส์สายตาพลาสติก ซึ่งประกอบไปด้วยสินค้าอีก 4 กลุ่มย่อย คือ

    1.  เลนส์พลาสติกธรรมดา (CR-39)

    2.  เลนส์พลาสติกเปลี่ยนสี (Photochromic Lens)

    3.  เลนส์พลาสติกบางพิเศษ (High Index Lens) และ

    4.  เลนส์กันแรงกระแทกสูง (High Impact Resistant Lens)

2.  เลนส์สายตากระจก (Mineral Lens)

3.  เลนส์สั่งฝนพิเศษ (Prescription Lens หรือ Rx Lens) ทั้งที่เป็นเลนส์สายตากระจก
    และเลนส์สายตาพลาสติก
    สำหรับสายตาพิเศษที่มีอัตราขยายสูงมากกว่าเลนส์มาตรฐานที่มีจำหน่ายทั่วไป

4.  สินค้าและบริการอื่น ได้แก่ แม่แบบแก้ว (Glass Mould)
    ที่ใช้ในกระบวนการผลิตเลนส์สายตาพลาสติก สินค้าซื้อมาเพื่อขายต่อ
    และการให้บริการเคลือบเคมีผิวแข็ง เคลือบเคมีตัดแสงสะท้อน
    และการให้บริการตัดประกอบเลนส์เข้ากรอบแว่นตา

สินค้าของบริษัทฯ และบริษัทย่อยจำหน่ายให้กับผู้ค้าส่งทั้งในประเทศ และต่างประเทศ ใน 2 รูปแบบ
คือ จำหน่ายภายใต้เครื่องหมายการค้าของลูกค้า (“OEM” หรือ Original Equipment
Manufacturer) และจำหน่ายภายใต้เครื่องหมายการค้า “Excelite” ของบริษัทฯ เอง

ทั้งนี้บริษัทฯ และบริษัทย่อยมีแผนงาน และนโยบายที่จะพัฒนาสินค้าใหม่ๆ
เพื่อให้ทันต่อการเปลี่ยนแปลงของตลาดโลกอยู่ตลอดเวลา
โดยเน้นการทดลองและพัฒนาการผลิตเลนส์สายตาที่มีเทคโนโลยีสูง มีราคาสูง
และกำไรขั้นต้นต่อหน่วยสูงเป็นหลัก
รวมถึงการผลิตสินค้าในทิศทางเดียวกับความต้องการของตลาดโลก ได้แก่ เลนส์กันแรงกระแทกสูง
และเลนส์สั่งฝนพิเศษ ที่คาดว่าจะเป็นผลิตภัณฑ์หลักที่สร้างรายได้และผลกำไรให้กับบริษัทฯ
และบริษัทย่อยในอนาคต โดยเฉพาะอย่างยิ่งในส่วนของเลนส์กันแรงกระแทกสูงของบริษัทฯ
ที่ผลิตจากสารโมโนเมอร์ Trivex เป็นที่ต้องการของตลาดมากจึงได้มีการเพิ่มสายงานการผลิตที่ 3
ที่เริ่มใช้ผลิตไปตั้งแต่เดือนเมษายนปี 2548 ซึ่งแต่ละสายงานการผลิตจะมีกำลังการผลิตสูงสุดถึง
2,500 แผ่นต่อกะ (1 กะ เท่ากับ 8 ชั่วโมง)

สำหรับการผลิตเลนส์สายตาในตลาดโลกนั้น ผู้ผลิตเลนส์จะมีอยู่ 2
กลุ่มคือผู้ผลิตเลนส์ภายใต้เครื่องหมายการค้าของตนเอง และผู้ผลิตเลนส์อิสระ ซึ่งบริษัทฯ
และบริษัทย่อยนับเป็นผู้ผลิตเลนส์อิสระรายใหญ่ของโลก
ที่มีสินค้าหลากหลายสามารถรองรับความต้องการของลูกค้าได้ทั้งในด้านประเภทผลิตภัณฑ์ ปริมาณ
และคุณภาพ กลุ่มลูกค้าเป้าหมายของบริษัท ฯ และบริษัทย่อย เป็นผู้ค้าส่ง ผู้ค้าปลีกขนาดใหญ่
และโรงงานผลิตเลนส์จากเลนส์กึ่งสำเร็จรูป ในแต่ละประเทศที่ไม่มีโรงงานผลิตเอง
แต่ต้องการสินค้าที่มีคุณภาพสูงภายใต้เครื่องหมายการค้าของตนเอง ที่ไม่ใช่ของผู้ผลิตรายใหญ่
ที่ลูกค้าเหล่านั้นเห็นว่าเป็นคู่แข่งทางการค้า

บริษัทฯ และบริษัทย่อยมีนโยบายการขายสินค้าให้กับผู้ค้าส่งในแต่ละประเทศเพียงรายเดียว
ยกเว้นแต่ว่าการขายนั้นไม่ก่อให้เกิดการแข่งขันและตัดราคากันเองของลูกค้าของบริษัทฯและบริษัทย่อย
โดยบริษัทฯและบริษัทย่อยมีสัดส่วนการส่งออกสินค้าสำหรับปี 2550 นี้ ในอัตราร้อยละ 94.32
เทียบกับการจำหน่ายในประเทศ ในสัดส่วน ร้อยละ 5.68
ซึ่งการจำหน่ายในประเทศนั้นทำการจำหน่ายให้กับผู้ค้าส่งเพียงรายเดียวคือ
ห้างหุ้นส่วนสามัญนิติบุคคลนำศิลปไทย (หสน.นำศิลปฯ) ซึ่งเป็นบริษัทที่เกี่ยวข้อง
แต่อย่างไรก็ตามมูลค่าการขายในประเทศคิดเป็นสัดส่วนที่ค่อนข้างต่ำ
ประกอบกับบริษัทฯและบริษัทย่อยมีนโยบายกำหนดราคาสินค้า
ซึ่งจากข้อกำหนดในนโยบายดังกล่าวจะบังคับใช้ให้การกำหนดราคาขาย บริษัทฯ และบริษัทย่อย
ให้กับ หสน. นำศิลปฯ โดยไม่มีการเอื้อประโยชน์ให้ และการขายสินค้าของบริษัท
และบริษัทย่อยให้กับหสน.นำศิลปฯ จะต้องมีกำไรขั้นต่ำตามมาตรฐานที่บริษัทฯ กำหนดขึ้นอยู่กับสินค้า
ภาวะตลาดและการแข่งขันในตลาดสำหรับสินค้าแต่ละประเภท ซึ่งก็จะทำให้บริษัทฯ
และบริษัทย่อยไม่เสียประโยชน์จากการขายสินค้าให้ หสน.นำศิลปฯ
และการซื้อขายสินค้าจะต้องมีการรายงานเสนอต่อคณะกรรมการตรวจสอบ
รวมถึงสำนักงานตรวจสอบภายใน ก็จะเป็นผู้ตรวจสอบว่าบริษัทฯ
และบริษัทย่อยมีการทำงานตามแนวนโยบายดังกล่าวด้วย
ซึ่งก็จะเป็นการตรวจสอบไม่ให้มีการถ่ายเทผลประโยชน์ให้กับ บริษัทที่เกี่ยวข้องอยู่แล้ว

บริษัทฯ และบริษัทย่อย มีรายได้จากการขาย 1,210.24 ล้านบาท และ 1,310.81 ล้านบาท
ตามงบตรวจสอบปี 2549 และปี 2550 ตามลำดับ ซึ่งมีอัตราการขยายตัวของรายได้ที่ร้อยละ 8.26
ซึ่งเป็นผลมาจากการขายผลิตภัณฑ์มูลค่าเพิ่ม ที่ทางบริษัทฯ ได้ออกสู่ตลาดตั้งแต่ปี 2548
แล้วส่งผลให้ยอดขายเพิ่มขึ้นในปี 2550

สำหรับปี 2550 บริษัทฯ ได้เพิ่มการบริการในแผนกตัดประกอบเลนส์ โดย

1. บริษัทฯ ทำการตัดประกอบเลนส์สั่งฝนพิเศษเข้ากรอบแว่นตา
ซึ่งกรอบแว่นตานี้ผู้จัดจำหน่ายจะแนบมากับรายการสั่งซื้อเลนส์ หรือฝากไว้ที่บริษัทฯ
เมื่อผู้จัดจำหน่ายได้รับสินค้า ผู้จัดจำหน่ายสามารถส่งตรงถึงผู้บริโภคได้ทันที

2. บริษัทฯ ทำการตัดประกอบเลนส์สั่งฝนพิเศษตามรูปแบบของกรอบแว่นตา
ซึ่งผู้จัดจำหน่ายหรือผู้ค้าปลีกสามารถส่งข้อมูลดิจิตอลของรูปแบบแว่นตาโดยใช้เครื่องมือพิเศษหารูปแบบของกรอบแว่นตาแต่ละอัน
เมื่อตัดประกอบเสร็จ บริษัทฯ
จะส่งเลนส์ดังกล่าวให้ผู้จัดจำหน่ายหรือผู้ค้าปลีกประกอบเข้ากรอบแว่นตาได้อย่างพอดี
นับว่าเป็นพัฒนาการอีกขั้นของบริษัทฯ ที่ใช้เทคโนโลยีที่ทันสมัยในการเพิ่มรูปแบบการบริการที่แม่นยำ
รวดเร็ว และเพิ่มความสะดวกให้กับผู้จัดจำหน่ายและผู้ค้าปลีก

จากการเพิ่มบริการดังกล่าวและการขายสินค้าประเภทมูลค่าเพิ่ม ทำให้บริษัท ฯ และบริษัทย่อย
มีรายได้ปี 2550 รวมทั้งสิ้น 1,354.81 ล้านบาท เพิ่มขึ้นจากปีก่อนร้อยละ 8.33
และมีกำไรสุทธิทั้งสิ้น 135.05 ล้านเพิ่มขึ้นจากปีก่อนร้อยละ 49.26 คิดเป็นกำไรต่อหุ้น 0.34 บาท
จากหุ้นสามัญถัวเฉลี่ยถ่วงน้ำหนัก 400 ล้านหุ้น

ณ วันที่ 31 ธันวาคม 2550บริษัทฯ และบริษัทย่อย มีสินทรัพย์รวม 1,580.29 ล้านบาท หนี้สินรวม
280.89 ล้านบาท มีอัตราส่วนสภาพคล่อง 2.28 เท่า และส่วนของผู้ถือหุ้น 1,299.40 ล้านบาท
มีอัตราหนี้สินต่อทุนเท่ากับ 0.33เท่า บริษัทฯ มีทุนจดทะเบียน 400 ล้านบาท ชำระแล้ว จำนวน
400 ล้านบาท